Сабийхэм я гъэмахуэ зыгъэпсэхугъуэм зыхуагъэхьэзыр
КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэу дэIэпыкъунымкIэ и министерствэм щекIуэкIащ КъБР-м и Правительствэм 2016 гъэм сабийхэм я зыгъэпсэхугъуэр къызэгъэпэщынымкIэ, я узыншагъэр егъэфIэкIуэнымкIэ щыIэ комиссэм и зэIущIэ. Ар иригъэкIуэкIащ КъБР-м и Правительствэм и УнафэщIым и япэ къуэдзэ Дадэ МуIэед.
КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэу дэIэпыкъунымкIэ и министр Тюбеев Альберт къыхигъэщащ республикэм узыншагъэр щрагъэфIакIуэ, зыщагъэпсэху и IуэхущIапIэ псоми зэхэту мы гъэм щIыналъэм и сабий мин 15 зэрырагъэблэгъэнур. Абыхэм ящыщу сабий мини 7-рэ 500-р щытыкIэ гугъу ихуахэм ящыщщ.
Комиссэм хэтхэр тепсэлъыхьащ Къэбэрдей-Балъкъэ-рым ис сабийхэм я узыншагъэр егъэфIэкIуэным теухуа Iуэхухэр 2016 гъэм и гъэмахуэ зыгъэпсэхугъуэм ирихьэ- лIэу къызэрагъэпэщыным зэрызыхуагъэхьэзырым. КъищынэмыщIауэ, яубзыхуащ КъБР-м и Правительствэм Сабийхэм я зыгъэпсэхугъуэр къызэгъэпэщынымкIэ, я узыншагъэр егъэфIэкIуэнымкIэ и комиссэм и лэжьыгъэр зыхуэдэнур. Апхуэдэу зэрагъэуIуащ узыншагъэр щрагъэфIакIуэ IуэхущIапIэхэр 2016 гъэм и гъэмахуэ зыгъэпсэхугъуэм зэрыхуэхьэзырыр къэзыпщытэну лэжьакIуэ гупхэр.
ЗэIущIэм хэтащ КъБР-м Узыншагъэр хъумэнымкIэ и министрым и къуэдзэ Асанов Алим, УФ-м и МВД-м и щIыналъэ къудамэм полицэм и участковэ уполномоченнэхэм я лэжьыгъэхэр къызэгъэпэщынымкIэ, балигъ мыхъуахэм я IуэхухэмкIэ и къудамэм и унафэщIым и къалэнхэр зыгъэзащIэ Арэмысэ Аслъэн, щэхуакIуэхэм я хуитыныгъэр къызэпымыудыным кIэлъыплъынымкIэ щыIэ Федеральнэ къулыкъущIапIэм и управленэу КъБР-м щыIэм и унафэщI Пагуэ Жыраслъэн, УФ-м Граждан зыхъумэжыныгъэ IуэхухэмкIэ, къэхъукъащIэхэмкIэ, абыхэм я лъэужьыр гъэкIуэдыжынымкIэ и министерствэм и управленэ нэхъыщхьэм ди щIыналъэм щиIэ къудамэм и унафэщIым и къуэдзэ ГъукIакъуэ Залым сымэ, нэгъуэщIхэри.
Сабийхэм я узыншагъэр егъэфIэкIуэнымкIэ жэуап зыхь республикэм и министерствэхэмрэ ведомствэхэмрэ къалэнхэр щащIащ зыгъэпсэхупIэхэм шынагъуэншагъэр къыщызэрагъэпэщыну, псом хуэмыдэу щэнхабзэ зэхыхьэхэмрэ спорт зэхьэзэхуэхэмрэ зэрырагъэкIуэкIынур щаубзыхукIэ шынагъуэншагъэм гулъытэ нэхъыбэ хуащIыну.
ТЕКIУЖЬ Заретэ.
